Document ID: 32011D0665

DEĊIŻJONI TA’ IMPLIMENTAZZJONI TAL-KUMMISSJONI
tal-4 ta’ Ottubru 2011
dwar ir-reġistru Ewropew tat-tipi ta’ vetturi ferrovjarji awtorizzati
(notifikata bid-dokument numru C(2011) 6974)
(Test b’relevanza għaż-ŻEE)
(2011/665/UE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat id-Direttiva 2008/57/KE tal-Parlament Ewropew u tal-Kunsill tas-17 ta’ Ġunju 2008 dwar l-interoperabbiltà tas-sistema ferrovjarja fil-Komunità (1), u b’mod partikolari l-Artikolu 34(4) tagħha,
Billi:
(1)
Skont l-Artikolu 34(1) tad-Direttiva 2008/57/KE, l-AġenzijaFerrovjarja Ewropea (l-Aġenzija) għandha tistabbilixxi u żżomm reġistru tat-tipi ta’ vetturi awtorizzati mill-Istati Membri għat-tqegħid fis-servizz fis-sistema ferrovjarja tal-Unjoni.
(2)
Għal xi tipi ta’ vetturi eżistenti, ma huwiex possibbli li tiġi stabbilita korrispondenza ma’ tip ta’ vettura li hija awtorizzata skont l-Artikolu 26 tad-Direttiva 2008/57/KE. Il-possibbiltà li jiġu inklużi l-karatteristiċi tekniċi tal-vetturi kollha fis-servizz f’reġistru wieħed tista’, madankollu, tkun ta’ benefiċċju għas-settur ferrovjarju.
(3)
Ir-restrizzjonijiet fuq l-użu tal-vettura kif imsemmi fl-Artikolu 33(2)(e) tad-Direttiva 2008/57/KE huma suġġetti, fil-biċċa l-kbira tal-każijiet, għal kodiċi speċifika. Dawn il-kodiċijiet ta’ restrizzjoni għandhom jiġu armonizzati. L-użu ta’ kodiċijiet ta’ restrizzjoni nazzjonali għandhom ikunu limitati għal dawk ir-restrizzjonijiet li jirriflettu l-karatteristiċi partikolari tas-sistema ferrovjarja eżistenti ta’ Stat Membru u aktarx ma jiġux applikati bl-istess tifsira fi Stati Membri oħra. L-Aġenzija għandha żżomm aġġornata l-lista tal-kodiċijiet ta’ restrizzjoni armonizzati u tal-kodiċijiet nazzjonali u tippubblikahom fis-sit elettroniku tagħha.
(4)
Skont l-Artikolu 34(3) tad-Direttiva 2008/57/KE, meta tiġi mogħtija, immodifikata, sospiża jew irtirata awtorizzazzjoni tat-tip fi Stat Membru, l-awtoritajiet nazzjonali għas-sikurezza għandhom jinfurmaw lill-Aġenzija, biex din tal-aħħar tkun tista’ taġġorna r-reġistru. Ir-reġistru għandu jinkludi tipi ta’ vetturi awtorizzati skont l-Artikolu 26 tad-Direttiva 2008/57/KE. Għaldaqstant, meta tiġi infurmata l-Aġenzija, l-awtoritajiet nazzjonali għas-sikurezza għandhom jindikaw liema parametri tat-tip speċifiku jkunu ġew verifikati skont ir-regoli nazzjonali notifikati. Din l-indikazzjoni għandha tiġi stabbilita skont id-dokument ta’ referenza msemmi fl-Artikolu 27(4) tad-Direttiva 2008/57/KE.
(5)
L-Aġenzija Ferrovjarja Ewropea ssottomettiet ir-rakkomandazzjoni tagħha ERA/REC/07-2010/INT lill-Kummissjoni fl-20 ta’ Diċembru 2010.
(6)
Il-miżuri provduti f’din id-Deċiżjoni huma konformi mal-opinjoni tal-Kumitat imwaqqaf skont l-Artikolu 29 tad-Direttiva 2008/57/KE.
ADOTTAT DIN ID-DEĊIŻJONI:
Artikolu 1
Suġġett
Din id-Deċiżjoni tistabbilixxi l-ispeċifikazzjonijiet tar-reġistru Ewropew tat-tipi ta’ vetturi awtorizzati msemmi fl-Artikolu 34 tad-Direttiva 2008/57/KE.
Artikolu 2
Speċifikazzjonijiet tar-reġistru Ewropew tat-tipi ta’ vetturi awtorizzati
1. L-Aġenzija għandha tiżviluppa, topera u żżomm ir-reġistru Ewropew tat-tipi ta’ vetturi awtorizzati fuq il-bażi tal-ispeċifikazzjonijiet stabbiliti fl-Annessi I u II.
2. Ir-Reġistru Ewropew tat-Tipi ta’ Vetturi Awtorizzati (ERATV - European Register of Authorised Types of Vehicles) għandu jkun fih id-data dwar it-tipi ta’ vetturi awtorizzati mill-Istati Membri skont l-Artikolu 26 tad-Direttiva 2008/57/KE.
3. It-tipi ta’ vetturi awtorizzati minn Stat Membru qabel id-19 ta’ Lulju 2010 li għalihom vettura waħda jew iżjed ikunu ġew awtorizzati fi Stat Membru wieħed jew iżjed skont l-Artikoli 22 jew 24 tad-Direttiva 2008/57/KE wara d-19 ta’ Lulju 2010 huma meqjusa li jaqgħu taħt id-dispożizzjonijiet tal-Artikolu 26 tad-Direttiva 2008/57/KE u għandhom jiġu rreġistrati fl-ERATV. F’dan il-każ, id-data li għandha tiġi rreġistrata tista’ tkun limitata għall-parametri li jkunu ġew ivverifikati waqt il-proċess tal-awtorizzazzjoni tat-tip.
4. It-tipi ta’ vetturi li jistgħu jiġu rreġistrati volontarjament huma dawk stabbiliti fit-taqsima 1 tal-Anness I.
5. L-istruttura tan-numru li jirċievi kull tip ta’ vettura għandha tkun dik stabbilita fl-Anness III.
6. Ir-reġistru għandu jkun operattiv sal-31 ta’ Diċembru 2012. Sadanittant, l-Aġenzija għandha tippubblika l-informazzjoni dwar it-tipi ta’ vetturi awtorizzati fis-sit elettroniku tagħha.
Artikolu 3
Informazzjoni li għandha tintbagħat mill-awtoritajiet nazzjonali għas-sikurezza
1. L-Istati Membri għandhom jiżguraw li l-awtoritajiet nazzjonali għas-sikurezza jipprovdu l-informazzjoni dwar l-awtorizzazzjonijiet tat-tip li jkunu ħarġu, kif stabbilit fl-Anness II.
2. L-awtoritajiet nazzjonali tas-sigurtà għandhom jipprovdu l-informazzjoni msemmija fil-paragrafu 1 ta’ dan l-Artikolu skont ir-regoli stabbiliti fit-taqsima 5.2 tal-Anness I.
3. L-awtoritajiet nazzjonali tas-sigurtà għandhom jissottomettu l-informazzjoni billi jużaw il-formola standard onlajn bl-entrati rilevanti kollha mimlija.
4. L-awtoritajiet nazzjonali għas-sikurezza għandhom jissottomettu l-informazzjoni relatata mal-awtorizzazzjonijiet tat-tip ta’ vetturi li jkunu ħarġu wara d-19 ta’ Lulju 2010 u qabel id-dħul fis-seħħ ta’ din id-Deċiżjoni mhux iżjed tard minn erba’ xhur wara d-data tad-dħul fis-seħħ ta’ din id-Deċiżjoni.
Artikolu 4
Kodiċijiet ta’ restrizzjoni
1. Il-kodiċijiet ta’ restrizzjoni armonizzati għandhom ikunu applikabbli fl-Istati Membri kollha.
Il-lista ta’ kodiċijiet ta’ restrizzjoni armonizzati għas-sistema ferrovjarja tal-Unjoni kollha kemm hi għandha tinżamm aġġornata mill-Aġenzija u tiġi ppubblikata fis-sit elettroniku tagħha.
Jekk awtorità nazzjonali għas-sikurezza tqis li għandha tiġi miżjuda kodiċi ġdida fil-lista ta’ kodiċijiet ta’ restrizzjoni armonizzati, hija għandha titlob lill-Aġenzija biex tevalwa l-inklużjoni ta’ din il-kodiċi l-ġdida.
L-Aġenzija għandha tevalwa din it-talba, b’konsultazzjoni ma’ awtoritajiet nazzjonali tas-sikurezza oħra. Jekk ikun xieraq, l-Awtorità għandha tinkludi kodiċi ta’ restrizzjoni ġdida fil-lista. Qabel il-pubblikazzjoni tal-lista modifikata, l-Aġenzija għandha tikkomunikaha lill-Kummissjoni flimkien mat-talba għall-bidla u l-evalwazzjoni tagħha.
Il-Kummissjoni għandha żżomm lill-Istati Membri infurmati permezz tal-kumitat stabbilit skont l-Artikolu 29(1) tad-Direttiva 2008/57/KE.
2. L-Aġenzija għandha żżomm il-lista tal-kodiċijiet ta’ restrizzjoni nazzjonali aġġornata. L-użu tal-kodiċijiet ta’ restrizzjoni nazzjonali għandu jkun limitat għal dawk ir-restrizzjonijiet li jirriflettu l-karatteristiċi partikolari tas-sistema ferrovjarja eżistenti ta’ Stat Membru u aktarx ma jiġux applikati bl-istess tifsira fi Stati Membri oħra.
Għat-tipi ta’ restrizzjonijiet li mhumiex indikati fil-lista msemmija fil-paragrafu 1, l-awtorità nazzjonali tas-sigurtà għandha titlob lill-Aġenzija biex tinkludi kodiċi ġdida fil-lista ta’ kodiċijiet ta’ restrizzjoni nazzjonali. L-Aġenzija għandha tevalwa t-talba, b’konsultazzjoni ma’ awtoritajiet nazzjonali għas-sikurezza oħra. Jekk ikun xieraq, l-Aġenzija għandha tinkludi kodiċi ta’ restrizzjoni ġdida fil-lista. Qabel il-pubblikazzjoni tal-lista modifikata, l-Aġenzija għandha tikkomunikaha lill-Kummissjoni flimkien mat-talba għall-bidla u l-evalwazzjoni tagħha.
Il-Kummissjoni għandha żżomm lill-Istati Membri infurmati permezz tal-kumitat stabbilit skont l-Artikolu 29(1) tad-Direttiva 2008/57/KE.
3. Il-kodiċi ta’ restrizzjoni tal-awtoritajiet multinazzjonali għas-sikurezza għandha tiġi trattata bħall-kodiċijiet ta’ restrizzjoni nazzjonali.
4. L-użu ta’ restrizzjonijiet mhux kodifikati għandu jkun limitat għal dawk ir-restrizzjonijiet li, minħabba n-natura partikolari tagħhom, aktarx ma jiġux applikati għal diversi tipi ta’ vetturi.
Artikolu 5
Dispożizzjonijiet finali
1. L-Aġenzija għandha tippubblika u żżomm aġġornata gwida dwar l-applikazzjoni tar-reġistru Ewropew tat-tipi ta’ vetturi awtorizzati. Fost informazzjoni oħra, din il-gwida għandha tinkludi, għal kull parametru, referenza għall-klawżoli tal-ispeċifikazzjonijiet tekniċi għall-interoperabbiltà (TSIs - Technical Specifications for Interoperability) li jistabbilixxu r-rekwiżiti ta’ dan il-parametru.
2. L-Aġenzija għandha tissottometti rakkomandazzjoni lill-Kummissjoni dwar il-possibbiltà li t-tipi ta’ vetturi awtorizzati qabel id-19 ta’ Lulju 2010 jiġu inklużi fir-reġistru u dwar il-possibbiltà li tiġi emendata din id-Deċiżjoni abbażi tal-esperjenza miksuba mhux iktar tard minn tmintax-il xahar wara d-dħul fis-seħħ ta’ din id-Deċiżjoni.
Artikolu 6
Data ta’ applikazzjoni
Din id-Deċiżjoni għandha tapplika mill-15 ta’ April 2012.
Artikolu 7
Indirizzi
Din id-Deċiżjoni hija indirizzata lill-Aġenzija Ferrovjarja Ewropea u lill-Istati Membri.
Magħmul fi Brussell, l-4 ta’ Ottubru 2011.

Labels: 7
12
8
15